“Gegrond op my ervaring is die dokumentêre bewyse die sterkste wat ek nóg gesien het. Die dokumente doen die praatwerk,” het White gesê.
Hy het spesifiek verwys na ’n boek waarin Panday se persoonlike assistent destyds in die fynste besonderhede aantekeninge van opdragte en betalings gemaak het.
White het gesê die polisie het onregmatig kontrakte vir die verblyf van polisiebeamptes gedurende die Wêreldbekersokkertoernooi, asook vir die lewering van ander goedere en dienste aan Panday se entiteite toegeken.
Die nasionale vervolgingsgesag (NVG) het in 2016 ’n aanklag van korrupsie teen Madhoe en Panday heringestel, maar die twee het nog nie in die hof verskyn nie.